[pic] | EUROOPA ÜHENDUSTE KOMISJON |

Brüssel 30.5.2006

KOM(2006) 250 lõplik

2006/0080 (CNS)

Ettepanek:

NÕUKOGU OTSUS

mis käsitleb Rotterdami konventsiooni (rahvusvahelises teatavate ohtlike kemikaalide ja pestitsiidide kaubanduses rakendatava eelnevalt teatatud nõusoleku protseduuri kohta) sõlmimist Euroopa Ühenduse nimel

(komisjoni esitatud)

SELETUSKIRI

1998. aasta märtsis lõpetati ÜRO Toidu- ja Põllumajandusorganisatsiooni (FAO) ning ÜRO Keskkonnaprogrammi (UNEP) egiidi all läbirääkimised rahvusvahelises teatavate ohtlike kemikaalide ja pestitsiidide kaubanduses rakendatavat eelnevalt teatatud nõusoleku protseduuri käsitleva konventsiooni sõlmimiseks. Konventsioon avati allakirjutamiseks 1998. aasta septembris Rotterdamis peetud ministrite diplomaatilisel konverentsil. Ühendus kirjutas konventsioonile alla 11. septembril 1998.

2002. aasta jaanuaris tegi komisjon vastavalt Euroopa Ühenduse asutamislepingu ühist kaubanduspoliitikat käsitlevale artiklile 133 (koos artikli 300 lõike 2 esimese lõigu esimese lausega ja lõike 3 esimese lõiguga) ettepaneku võtta vastu nõukogu otsus konventsiooni ratifitseerimise kohta ühenduse poolt. Ettepaneku artikli 2 lõikes 2 märgiti, et „ühendus on pädev kõigis konventsiooniga hõlmatud valdkondades“.

Pärast konsulteerimist Euroopa Parlamendiga vastavalt artikli 300 lõikele 3 otsustas nõukogu ühehäälselt asendada artikli 133 artikli 175 lõikega 1 ning võttis vastu nõukogu 19. detsembri 2002. aasta otsuse 2003/106/EÜ, mis käsitleb konventsiooni heakskiitmist Euroopa Ühenduse nimel,[1] koos konventsiooni artikli 25 lõikele 3 vastava pädevust tõendava deklaratsiooniga, mille tekst on järgmine:

„Euroopa Ühendus teatab, et Euroopa Ühenduse asutamislepingu, eriti selle artikli 175 lõike 1 kohaselt on tal õigus sõlmida rahvusvahelisi lepinguid ning täita neist tulenevaid kohustusi, mis aitavad kaasa järgmiste eesmärkide saavutamisele:

- keskkonna säilitamine, kaitsmine ja selle kvaliteedi parandamine,

- inimese tervise kaitsmine,

- loodusressursside kaalutletud ja mõistlik kasutamine,

- piirkondlike ja ülemaailmsete keskkonnaprobleemide lahendamiseks vajalike meetmete edendamine rahvusvahelisel tasandil.

Euroopa Ühendus teatab ka, et ta on juba vastu võtnud õigusakte, sealhulgas liikmesriikide suhtes siduva Euroopa Parlamendi ja nõukogu 28. jaanuari 2003. aasta määruse (EÜ) nr 304/2003 ohtlike kemikaalide impordi ja ekspordi kohta, mis käsitleb käesoleva konventsiooniga reguleeritud küsimusi, ning et ta ajakohastab ja esitab vastavalt vajadusele nende õigusaktide nimekirja konventsiooni sekretariaadile.

Euroopa Ühendus vastutab nende konventsioonist tulenevate kohustuste täitmise eest, mida käsitletakse ühenduse kehtivas õiguses.

Ühenduse pädevuse teostamine on olemuselt pidevalt arenev protsess.“

Ratifitseerimiskiri koos pädevust tõendava deklaratsiooniga anti hoiule ÜRO peasekretärile 20. detsembril 2002. Konventsioon jõustus 24. veebruaril 2004.

10. jaanuari 2006. aasta otsuses kohtuasjas komisjon v. nõukogu[2] tühistas Euroopa Kohus nõukogu otsuse konventsiooni heakskiitmise kohta, otsustades et sellel oleks pidanud olema kaks õiguslikku alust: nii artikkel 133 kui ka artikli 175 esimene lõik. Teises samalaadses otsuses[3] tühistas kohus samadel põhjustel Euroopa Parlamendi ja nõukogu määruse (EÜ) nr 304/2003 ohtlike kemikaalide ekspordi ja impordi kohta, otsustades siiski, et see võib jääda kehtima, kuni mõistliku aja jooksul võetakse vastu uus otsus, millel on sobiv õiguslik alus.

Nõukogu otsuse 2003/106/EÜ tühistamine ei mõjuta algset konventsiooni ratifitseerimist ühenduse poolt ning Euroopa Ühendus jääb konventsiooniosaliseks vastavalt rahvusvaheliste lepingute õiguse Viini konventsioonile. Siiski on vajalik vastu võtta uus, eespool nimetatud kahe õigusliku alusega nõukogu otsus koos muudetud õiguslikku alust kajastava pädevust tõendava deklaratsiooniga, mis tuleb edastada ÜRO hoiulevõtjale. Igasuguse õigusliku vaakumi vältimiseks peaks uus otsus jõustuma tagasiulatuvalt eelmise nõukogu otsuse vastuvõtmise kuupäevast.

Konventsiooni sätete rakendamist käsitlevas nõukogu määruses nõutavate õigusliku aluse muudatuste, samuti muude muudatuste kohta esitab komisjon eraldi ettepaneku.

2006/0080 (CNS)

Ettepanek:

NÕUKOGU OTSUS

mis käsitleb Rotterdami konventsiooni (rahvusvahelises teatavate ohtlike kemikaalide ja pestitsiidide kaubanduses rakendatava eelnevalt teatatud nõusoleku protseduuri kohta) sõlmimist Euroopa Ühenduse nimel

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 133 ja artikli 175 lõiget 1 koos artikli 300 lõike 2 esimese lõigu esimese lausega ja lõike 3 esimese lõiguga,

võttes arvesse komisjoni ettepanekut,[4]

võttes arvesse Euroopa Parlamendi arvamust[5]

ning arvestades järgmist:

(1) Nõukogu 19. detsembri 2002. aasta otsuses 2003/106/EÜ, mis käsitleb Rotterdami konventsiooni rahvusvahelises teatavate ohtlike kemikaalide ja pestitsiidide kaubanduses rakendatava eelnevalt teatatud nõusoleku protseduuri kohta heakskiitmist Euroopa Ühenduse nimel, [6] anti nõukogu eesistujale õigus määrata isik või isikud, kes on volitatud ühenduse nimel ÜRO peasekretärile hoiule andma heakskiitmiskirja vastavalt kõnealuse konventsiooni (edaspidi "Rotterdami konventsioon")[7] artikli 25 lõikele 1. Heakskiitmiskiri koos kõnesoleva otsuse B lisas esitatud pädevust tõendava deklaratsiooniga anti hoiulevõtjale 20. detsembril 2002. Rotterdami konventsioon jõustus 24. veebruaril 2004.

(2) 10. jaanuari 2006. aasta otsuses kohtuasjas C-94/03 (komisjon v. nõukogu) [8] tühistas Euroopa Ühenduste Kohus otsuse 2003/106/EÜ, kuna see põhines ainult artikli 175 lõikel 1 koos Euroopa Ühenduse asutamislepingu artikliga 300, otsustades et sobivaks õiguslikuks aluseks oleks olnud nii artikkel 133 kui ka artikli 175 lõige 1 koos artikli 300 asjakohaste sätetega.

(3) Kohtu otsus ei mõjuta ühenduse seisundit konventsiooniosalisena. Kooskõlas rahvusvaheliste lepingute õiguse Viini konventsiooni artikliga 46 ei nõuta seetõttu uue ratifitseerimiskirja hoiuleandmist. Siiski on vajalik esitada nõukogu uus otsus Rotterdami konventsiooni heakskiitmise kohta koos muudetud õiguslikku alust kajastava pädevust tõendava deklaratsiooniga vastavalt Rotterdami konventsiooni artikli 25 lõikele 3.

(4) Õiguskindluse tagamiseks ja õigusliku vaakumi vältimiseks peaks kõnealune otsus jõustuma kuupäevast, millal otsus 2003/106/EÜ vastu võeti,

ON TEINUD JÄRGMISE OTSUSE:

Artikkel 1

Rotterdamis 11. septembril 1998. aastal alla kirjutatud Rotterdami konventsioon rahvusvahelises teatavate ohtlike kemikaalide ja pestitsiidide kaubanduses rakendatava eelnevalt teatatud nõusoleku protseduuri kohta (edaspidi "Rotterdami konventsioon") kiidetakse ühenduse nimel heaks.

Artikkel 2

Nõukogu eesistujal on õigus nimetada isik või isikud, kes on volitatud andma hoiule käesolevale otsusele lisatud pädevust tõendava deklaratsiooni vastavalt Rotterdami konventsiooni artikli 25 lõikele 3 .

Artikkel 3

Käesolev otsus jõustub 19. detsembril 2002.

[koht],

Nõukogu nimel

eesistuja

LISA

Euroopa Ühenduse deklaratsioon vastavalt Rotterdami konventsiooni artikli 25 lõikele 3

Euroopa Ühendus teatab, et Euroopa Ühenduse asutamislepingu, eriti selle artikli 175 lõike 1 kohaselt on tal õigus sõlmida rahvusvahelisi lepinguid ning täita neist tulenevaid kohustusi, mis aitavad kaasa järgmiste eesmärkide saavutamisele:

- keskkonna säilitamine, kaitsmine ja selle kvaliteedi parandamine,

- inimese tervise kaitsmine,

- loodusressursside kaalutletud ja mõistlik kasutamine,

- piirkondlike ja ülemaailmsete keskkonnaprobleemide lahendamiseks vajalike meetmete edendamine rahvusvahelisel tasandil.

Euroopa Ühendus teatab samuti, et vastavalt Euroopa Ühenduse asutamislepingu artiklile 133 on tal eripädevus kaubanduspoliitika, sealhulgas ka kaubavahetuse osas.

Euroopa Ühendus teatab ka, et ta on juba vastu võtnud õigusakte, sealhulgas liikmesriikide suhtes siduva Euroopa Parlamendi ja nõukogu määruse (EÜ) nr 304/2003 ohtlike kemikaalide impordi ja ekspordi kohta, mis käsitleb käesoleva konventsiooniga reguleeritud küsimusi, ning et ta ajakohastab ja esitab vastavalt vajadusele nende õigusaktide nimekirja konventsiooni sekretariaadile.

Euroopa Ühendus vastutab nende konventsioonist tulenevate kohustuste täitmise eest, mida käsitletakse ühenduse õiguses.

Ühenduse pädevuse teostamine on olemuselt pidevalt arenev protsess.

[1] ELT L 63, 6.3.2003, lk 27.

[2] Kohtuasi C-94/03.

[3] Kohtuasi C-178/03, komisjon v. Euroopa Parlament ja nõukogu.

[4] ELT C […], […], lk […].

[5] ELT C […], […], lk […].

[6] ELT L 63, 6.3.2003, lk 27.

[7] ELT L 63, 6.3.2003, lk 29.

[8] [Veel avaldamata]